На основу члана 54. став 2. Закона о добробити животиња ("Службени гласник РС", број 41/2009), члана 20. и 66. Закона о локалној самоуправи ("Службени гласник РС", број 129/2007, 83/2014 – др.закон, 101/2016 – др.закон и 47/2018) и члана 37. Статута Града Ниша ("Службени лист Града Ниша", бр. 88/2008, 143/2016 и 18/2019),

Скупштина Града Ниша на седници одржаној \_\_\_\_\_\_\_\_ 2021. године, донела је

**ОДЛУКУ**

**О ДРЖАЊУ ДОМАЋИХ ЖИВОТИЊА И КУЋНИХ ЉУБИМАЦА**

**НА ТЕРИТОРИЈИ ГРАДА НИША**

**I УВОДНЕ ОДРЕДБЕ**

**Члан 1.**

Овом одлуком одређују се места и простори у којима се могу држати домаће животиње и кућни љубимци у некомерцијалне сврхе, место и начин извођења кућних љубимаца, а нарочито паса и мачака на површине јавне намене и површине у јавном коришћењу на територији Града Ниша (у даљем тексту: Град).

 **Члан 2.**

Површина јавне намене и површине у јавном коришћењу (у даљем тексту: jавне површине, у смислу одредаба ове одлуке су: јавне саобраћајне површине, јавне зелене површине, површине око објекта јавне намене и неизграђено грађевинско земљиште намењено за уређење или изградњу објеката јавне намене или јавних површина и површине које планским документом нису одређене као површине јавне намене, а доступне су већем броју грађана, као што су изграђене и уређене саобраћајне и зелене површине унутар и између блокова зграда, између зграда, унутар отворених тржних центара, колонаде, пасажи и сл.

**Члан 3.**

Домаћим животињама у смислу ове одлуке сматрају се животиње које је човек одомаћио и чији опстанак зависи од непосредне бриге човека, и то: копитари, папкари, живина, кунићи и голубови.

Домаће животиња из става 1. овог члана, у складу са одредбама ове одлуке могу се држати у следећим просторима:

- копитари и папкари, у дворишту породичне куће, заједничком дворишту породичне куће;

- живина, у дворишту породичне куће, заједничком дворишту породичне куће, заједничком дворишту са већим бројем породичних кућа;

- кунићи, у дворишту породичне куће, заједничком дворишту породичне куће, заједничком дворишту са већим бројем породичних кућа;

- голубови, у стамбеној згради, дворишту стамбене зграде, породичној кући, дворишту породичне куће, заједничком дворишту породичне куће, заједничком дворишту са већим бројем породичних кућа.

**Члан 4.**

Кућни љубимци у смислу ове одлуке су животиње и то пси и мачке, које се држе ради дружења.

Држање егзотичних и дивљих животиња љубимаца, регулисано је законом којим се уређује добробит животиња.

Пас и мачка, у складу са одредбама ове одлуке, могу се држати у следећим просторима:

- стану у стамбеној згради,

- дворишту стамбене зграде,

- породичној кући,

- дворишту породичне куће,

- заједничком дворишту породичне куће, и

- дворишту са већим бројем породичних кућа.

**Члан 5.**

Двориште у смислу одредаба ове одлуке је преостали део грађевинске парцеле ограђен или неограђен, који припада стамбеној згради, односно породичној кући.

Двориште из става 1. овог члана које се налази уз јавну површину, а у коме се држи домаћа животиња и кућни љубимац мора бити ограђено.

**Члан 6.**

Држалац домаће животиње, односно кућног љубимца у смислу ове одлуке је свако физичко лице које је као власник односно држалац (у даљем тексту: држалац животиње) одговорно за живот, заштиту здравља и добробит животиње.

 **Члан 7.**

Држалац животиње обавезан је да држи животињу на начин којим не угрожава њену добробит, да јој обезбеди адекватан смештај, неопходну негу, правилну исхрану, одговарајуће хигијенско-санитарне услове простора у ком борави и здравствену заштиту у складу са законом којим се уређује добробит животиња.

**II ДРЖАЊЕ ДОМАЋИХ ЖИВОТИЊА**

**Члан 8.**

Скупштина градске општине, својим актом ближе одређује места, односно делове подручја градске општине у којима се могу држати домаће животиње одређене чланом 3. став 1. ове одлуке.

Место, у смислу одредаба ове одлуке је део подручја градске општине, односно насељено место, катастарска општина, месна заједница, део једне или више улица и сл. у којима се могу држати домаће животиње.

**1. Копитари и папкари**

**Члан 9.**

Копитари у смислу ове одлуке су: коњи, магарци, мазге и муле, а папкари: говеда, овце, козе и свиње.

На подручју које је одређено актом градске општине копитари и папкари се могу држати у дворишту породичне куће и у заједничком дворишту породичне куће, у посебним објектима.

Објекти из става 2. овог члана, морају бити удаљени најмање 10 м од најближег стамбеног или пословног објекта на суседној парцели.

Изузетно, кад то прилике налажу, уз писану сагласност власника суседне парцеле, удаљеност из става 3. овог члана, може бити и мања.

Копитари и папкари се могу држати у заједничком дворишту породичне куће по претходно прибављеној писаној сагласности свих сувласника породичне куће.

**2. Живина**

**Члан 10.**

На подручју које је одређено актом градске општине, живина се може држати у дворишту породичне куће, заједничком дворишту породичне куће, заједничком дворишту са већим бројем породичних кућа, у посебном објекту.

Објекат из става 1. овог члана за држање живине, мора бити удаљени најмање 10 м од најближег стамбеног или пословног објекта на суседној парцели.

Изузетно, кад то прилике налажу, уз писану сагласност власника суседне парцеле, удаљеност из става 2. овог члана, може бити и мања.

Живина се може држати у заједничком дворишту породичне куће и дворишту са већим бројем породичних кућа по претходно прибављеној писаној сагласности свих сувласника породичне куће односно власника породичних кућа.

**3. Кунићи**

**Члан 11.**

На подручју које је одређено актом градске општине, кунићи се могу држати у дворишту породичне куће, заједничком дворишту породичне куће, заједничком дворишту са већим бројем породичних кућа, у посебном објекту.

Објекат из става 1. овог члана за држање кунића, мора бити удаљен најмање 10 м од најближег стамбеног или пословног објекта на суседној парцели.

Изузетно, кад то прилике налажу, уз писану сагласност власника суседне парцеле, удаљеност из става 2. овог члана, може бити и мања.

Кунићи се могу држати у заједничком дворишту породичне куће и дворишту са већим бројем породичних кућа по претходно прибављеној писаној сагласности свих сувласника породичне куће, односно власника породичних кућа.

**4. Голубови**

**Члан 12.**

Голубовима се, у смислу ове одлуке, сматрају голубови писмоноше, голубови високолетачи, и украсни голубови.

**Члан 13**

Голубови се могу држати на крову или тавану у стамбеној згради, у посебно ограђеном простору, уз претходно прибављену писану сагласност свих власника станова и посебних делова стамбене зграде.

Голубови се могу држати на тавану или тераси у породичној кући, у посебно ограђеном простору.

Голубови се могу држати и у дворишту породичне куће, у посебно ограђеном простору, под условом да је удаљен најмање десет метара од најближег стамбеног или пословног објеката на суседној парцели.

У дворишту стамбене зграде, заједничком дворишту породичне куће и у дворишту са већим бројем породичних кућа, голубови се могу држати у посебно ограђеном простору, под условом да је удаљен најмање десет метара од најближег стамбеног или пословног објеката на суседној парцели, и по претходно прибављеној писаној сагласности свих власника станова и посебних делова стамбене зграде, сувласника породичне куће односно сагласности свих власника породичних кућа.

**III ДРЖАЊЕ КУЋНИХ ЉУБИМАЦА**

**Пси и мачке**

**Члан 14.**

Пси и мачке се могу држати у стану, у стамбеној згради и у породичној кући.

Забрањено је држање паса и мачака и остављање истих без надзора држаоца на балкону, тераси и лођи која припада стану.

**Члан 15.**

Изузетно, пси и мачке се могу држати и у заједничким просторијама стамбене зграде (перионица, просторија за сушење рубља, просторија за рад органа управљања зградом, просторија за смештај опреме за текуће одржавање зграде) по претходно прибављеној писаној сагласности свих власника станова и посебних делова зграде, на начин којим се обезбеђује њихова добробит, у складу са законом којим се уређује добробит животиња.

Дозвољено је увођење пса и мачке у лифт стамбене зграде уколико је празан. Приликом коришћења лифта, степеништа и ходника стамбене зграде, пас мора бити на повоцу под непосредном контролом држаоца.

**Члан 16.**

Пси се могу држати у дворишту стамбене зграде, дворишту породичне куће, заједничком дворишту породичне куће и у дворишту са већим бројем породичних кућа у посебном објекту, по претходно прибављеној писаној сагласности свих власника станова и посебних делова стамбене зграде, сувласника породичне куће односно сагласности свих власника породичних кућа.

Објекат из става 1. овог члана за држање паса, мора бити удаљен најмање 5 м од најближе стамбене зграде или пословног објекта на суседној парцели, односно кућа у дворишту са већим бројем породичних кућа.

**Члан 17.**

Улазна капија дворишта стамбене зграде, дворишта породичне куће, заједничког дворишта породичне куће и дворишта са већим бројем породичних кућа у коме се држи пас, мора бити видно означена таблом са цртежом и натписом који указује на присуство пса.

**Члан 18.**

Пси који се држе као кућни љубимци, а који могу представљати опасност за околину држе се у складу са посебним прописом којим се уређује начин држања паса који могу представљати опасност за околину (у даљем тексту: опасни пси).

*Извођење кућних љубимаца на јавне површине*

**Члан 19.**

На јавне површине могу се изводити пси који су вакцинисани против беснила и трајно обележени у складу са законом којим се уређује ветеринарство.

На јавне површине могу се изводити мачке које су вакцинисане против беснила у складу са законом којим се уређује ветеринарство.

**Члан 20.**

Држалац животиње, као и лице које изводи пса на јавну површину, дужан је да пса изводи на поводнику.

Држалац животиње, као и лице које изводи пса, сноси пуну одговорност за његово понашање на јавној површини.

**Члан 21.**

Опасног пса на јавну површину могу изводити само пунолетна лица, и то на поводнику и са заштитном корпом на њушци.

Приликом извођења опасног пса на јавне површине, држалац пса, као и лице које га изводи дужан је да са собом носи потврду за пса, издату у складу са посебним прописом.

**Члан 22.**

Пас се може пуштати са поводника да се слободно креће само у парку и на другој јавној зеленој површини и то:

- у времену од 22.00 сата до 09.00 сати следећег дана, у периоду летњег рачунања времена, односно, у времену од 20.00 сати до 10.00 сати следећег дана, у периоду зимског рачунања времена.

У делу парка и друге јавне зелене површине поред школских и предшколских објеката, забрањено је слободно пуштање паса са поводника, без обзира на период рачунања времена, осим за време школског распуста и нерадних дана, када је допуштено слободно кретање паса, у времену одређеном у ставу 1. овог члана.

Одредбе става 1. и 2. овог члана не односи се на опасне псе.

Забрањено је пуштати пса са поводника да се слободно креће у делу парка и друге јавне зелене површине, у којем се налази уређено дечје игралиште, као и у делу под цветним засадом.

Јавно комунално предузеће, односно привредно друштво, односно предузетник коме је Град поверио обављање комуналне делатности уређења и одржавања јавних зелених површина (у даљем тексту: предузеће), може одредити јавну зелену површину на којој је забрањено извођење паса, по претходно прибављеној сагласности Градског већа Града Ниша (спомен гробља и површине уз споменичка обележја, засебни високодекоративни партери испред значајних јавних установа и сакралних објеката и сл.).

Предузеће је дужно да у парку и другој јавној зеленој површини постави видне ознаке, на којима је назначено у ком временском периоду и у којим деловима је забрањено слободно кретање паса, односно на којим јавним зеленим површинама је забрањено извођење паса.

**Члан 23.**

У парку и на другој јавној зеленој површини, може се одредити површина за неограничено слободно кретање паса, без поводника и под контролом држаоца (у даљем тексту: "парк за псе").

Предузеће одређује парк за псе, по претходно прибављеној сагласности Градског већа Града Ниша.

Предузеће се стара о уређењу парка за псе.

**Члан 24.**

Забрањено је, у парку за псе:

- уводити кује у терању и болесне псе;

- коришћење ових површине од стране професионалних тренера паса за обављање обуке паса;

- уношење стаклене амбалаже;

- уношење и остављање хране;

- шишање и четкање паса.

На улазу у парк за псе, забране из става 1. овог члана морају бити видно истакнуте, о чему се стара предузеће.

Забрањено је шишање и четкање паса на јавним површинама.

Опасни пси се могу уводити у парк за псе и пуштати са поводника да се слободно крећу, са заштитном корпом на њушци и под контролом држаоца.

**Члан 25.**

Уколико пас или мачка, приликом извођења, на било који начин испрља јавну површину, држалац животиње, односно лице које изводи пса или мачку, обавезан је да испрљану површину без одлагања очисти.

О постављању и одржавању опреме за одлагање фекалија паса и мачака у парку, и осталим јавним површинама стара се јавно комунално предузеће, односно привредно друштво, односно предузетник коме је Град поверио обављање комуналне делатности одржавања чистоће.

**Члан 26.**

Забрањено је уводити псе и мачке у:

1) објекте које користе органи државне управе и локалне самоуправе;

2) објекте и просторије за здравствену заштиту грађана;

3) објекте и просторије у којима се обавља васпитно-образовна делатност и обезбеђује смештај, боравак и исхрана деце, ученика и студената;

4) објекте за производњу, контролу и промет лекова;

5) објекте за производњу, смештај и промет животних намирница;

6) верске објекте.

Власници, односно корисници осталих објеката у јавном коришћењу, истичу на видном месту обавештење о слободном увођењу, односно забрани увођења паса и мачака у објекат.

**Члан 27.**

Забрањено је изводити на јавне површине и ван простора у коме бораве, егзотичне и дивље животиње које се држе као кућни љубимци, осим приликом промене места боравка и одвођења код ветеринара, и то у одговарајућим транспортерима, прилагођеним врсти и величини животиње.

**IV НАДЗОР**

**Члан 28.**

Надзор над спровођењем ове одлуке врши градска управе надлежна за комуналне послове.

Послове инспекцијског надзора над применом ове одлуке врши комунална инспекција територијално надлежне градске општине.

Комунално-милицијске и друге послове на одржавању комуналног реда уређеног овом одлуком и контролу примене одлуке у складу са Законом о комуналној милицији и другим прописима, врши комунална милиција.

Држалац животиње дужан је да комуналном инспектору и комуналном милиционару омогући неометано вршење послова, омогући приступ објектима и животињама, стави на увид сва потребна документа и у остављеном року достави потребне податке и поступи по налогу.

**Члан 29.**

Комунални инспектор је овлашћен да у вршењу инспекцијског надзора:

- нареди извршавање утврђених обавеза и предузимање мера за отклањање недостатака;

- да наложи уклањање, односно измештање животиње или објекта за смештај када се они држе противно одлуци (а не постоји могућност да се њихово држање усклади са одлуком) или држалац не отклони решењем инспектора утврђене недостатке;

- да предузме друге мере у складу са законом и прописима града (издаје прекршајни налог у складу са одредбама ове одлуке, подноси захтев за покретање прекршајног поступка и др.).

**Члан 30.**

Комунални милиционар је овлашћен да у вршењу комунално-милицијских послова, присуством на лицу места:

- спречава нарушавање реда прописаног овом одлуком;

- контролише извршење прописаних обавеза овом одлуком у погледу места и простора у којима се држе животиње, придржавања прописаних обавеза држалаца паса и мачака приликом њиховог извођења на јавну површину;

- успоставља нарушени ред, применом овлашћења утврђених законом.

Када комунални милиционар установи поступање супротно одредбама ове одлуке, поред овлашћења која су утврђена законом, овлашћен је да:

- издаје прекршајни налог у складу са одредбама ове одлуке;

- подноси захтев за покретање прекршајног поступка за прекршаје утврђене овом одлуком;

- подноси пријаву надлежном органу за учињено кривично дело и

- обавести други надлежни орган да предузме мере из своје надлежности.

**V КАЗНЕНЕ ОДРЕДБЕ**

**Члан 31.**

Новчаном казном у износу од 20.000,00 динара казниће се за прекршај физичко лице ако:

1. држи копитаре и папкаре ван простора прописаних чланом 9. став 2. ове одлуке,

2. објекат у коме држи копитаре и папкаре није прописано удаљен од најближег стамбеног или пословног објекта на суседној парцели (члан 9. став 3),

3. није прибавио писану сагласност власника суседне парцеле (члан 9. став 4),

4. није прибавио претходну писану сагласност свих сувласника породичне куће (члан 9. став 5),

5. држи живину ван простора прописаних чланом 10. став 1. ове одлуке,

6. објекат у коме држи живину није прописано удаљен од најближег стамбеног или пословног објекта на суседној парцели (члан 10. став 2),

7. није прибавио писану сагласност власника суседне парцеле (члан 10. став 3),

8. није прибавио претходну писану сагласност свих сувласника, односно власника породичне куће (члан 10. став 4),

9. држи куниће ван простора прописаних чланом 11. став 1. ове одлуке,

10. објекат у коме држи куниће није прописано удаљен од најближег стамбеног или пословног објекта на суседној парцели (члан 11. став 2),

11. није прибавио писану сагласност власника суседне парцеле (члан 11. став 3),

12. није прибавио претходну писану сагласност свих сувласника, односно власника породичне куће (члан 11. став 4),

13. објекат у коме држи голубове није прописано удаљен од најближег стамбеног или пословног објекта на суседној парцели и ако није прибавио писану сагласност свих власника станова и посебних делова стамбене зграде, сувласника породичне куће односно сагласности свих власника породичних кућа (члан 13. ст. 1, 3. и 4.),

14. поступа супротно забрани из члана 14. став 2. ове одлуке,

15. држи пса или мачку у заједничким просторијама стамбене згаде без претходно прибављене писане сагласности свих власника станова и посебних делова зграде (члан 15. став 1.),

16. поступа супротно одредби члана 15. став 2. ове одлуке,

17. није прибавио писану сагласност свих власника станова и посебних делова стамбене зграде, сувласника породичне куће, односно сагласности свих власника породичних кућа (члан 16. став 1.),

18. објекат у коме држи пса није прописано удаљен од најближег стамбеног или пословног објекта на суседној парцели, односно кућа у дворишту са већим бројем породичних кућа (члан 16. став 2.),

19. поступа супротно одредби члана 17. ове одлуке,

20. поступа супротно забрани из члана 24. став 1. алинеја 1. и 2. ове одлуке,

За прекршаје из става 1. овог члана, комунални инспектор односно комунални милиционар издаје прекршајни налог у складу са законом.

**Члан 32.**

Новчаном казном у износу од 150.000,00 динара, казниће се за прекршај јавно комунално предузеће, односно привредно друштво ако:

1. у парку и на јавној зеленој површини не постави видне ознаке на којима је назначено у којим деловима и у ком временском периоду је дозвољено слободно кретање паса, односно на којим јавним зеленим површинама није дозвољено извођење паса (члан 22. став 6.),

2. на улазу у парк за псе не постави видне ознаке са забранама из члана 24. став 1. ове одлуке.

За прекршај из става 1. овог члана, казниће се и одговорно лице у јавном комуналном предузећу, односно привредном друштву, новчаном казном од 25.000,00 динара.

За прекршај из става 1. овог члана, казниће се предузетник, новчаном казном од 75.000,00 динара.

За прекршаје из ст. 1-3. овог члана, комунални инспектор односно комунални милиционар издаје прекршајни налог у складу са законом.

**Члан 33.**

Новчаном казном у износу од 10.000,00 динара казниће се за прекршај физичко лице ако:

1. држи домаће животиње на местима супротно одредби члана 8. став 1. ове одлуке,

2. изводи пса на јавну површину без поводника (члан 20. став 1.),

3. његовог опасног пса на јавне површине изводи лице које није пунолетно, ако изводи опасног пса без поводника, заштитне корпе на њушци и потврде за псе (члан 21.),

4. пушта пса са поводника да се слободно креће у парку и на другој јавној зеленој површини супротно одредбама члана 22. ст. 1. и 2. ове одлуке,

5. поступа супротно забрани из члана 22. ст. 3. и 4. ове одлуке,

6. поступа супротно забрани из члана 24. став 1. алинеје 3, 4. и 5. ове одлуке,

7. поступа супротно забрани из члана 24. ст.3. и 4. ове одлуке,

8. испрљану површину не очисти без одлагања (члан 25. став 1.),

9. уводи псе и мачке у објекте из члана 26. став 1. ове одлуке,

10. поступа супротно забрани из члана 27. ове одлуке,

11. не онемогући комуналном инспектору и комуналном милиционару неометано вршење послова, односно приступ објектима и животињама, не стави на увид сва потребна документа и у остављеном року не достави потребне податке и не поступи по налогу (члан 28. став 4.).

За прекршаје из става 1. овог члана, комунални инспектор односно комунални милиционар издаје прекршајни налог у складу са законом.

**VI ПРЕЛАЗНЕ И ЗАВРШНЕ ОДРЕДБЕ**

**Члан 34.**

Скупштине градских општина, дужне су да донесу акт из члана 8. став 1. ове одлуке, у року од три месеца од дана ступања на снагу ове одлуке.

Обавезују се скупштине градских општина да у року од три месеца од дана ступања на снагу ове одлуке ставе ван снаге акта којима су уредиле држање домаћих животиња и кућних љубимаца на својој територији.

Уколико скупштине градских општина не поступе на начин и у року прописаном ставом 2. овог члана, примењиваће се одредбе ове одлуке.

**Члан 35.**

Држаоци домаћих животиња и кућних љубимаца дужни су да држање животиња ускладе са одредбама ове одлуке у року од три месеца од дана почетка примене ове одлуке.

**Члан 36.**

Предузеће из члана 22. става 5. ове одлуке, дужно је да у року од три месеца од дана почетка примене ове одлуке, у парку и другој јавној зеленој површини постави видне ознаке, на којима је назначено у ком временском периоду и у којим деловима је забрањено слободно кретање паса, односно на којим јавним зеленим површинама је забрањено извођење паса.

**Члан 37.**

Поступци инспекцијског надзора започети пре почетка примене ове одлуке, окончаће се према одредбама одлука које су важиле у време покретања поступка.

**Члан 38.**

Даном почетка примене ове одлуке, престаје да важи Одлука о местима и начину извођења кућних љубимаца на јавне површине на територији града Ниша („Службени лист Града Ниша“, бр. 10/2015 и 18/2017).

**Члан 39.**

Ова одлука ступа на снагу осмог дана од дана објављивања у "Службеном листу Града Ниша", а примењиваће се након истека периода од три месеца од дана ступања на снагу.

Број: \_\_\_\_\_\_\_\_\_\_\_\_\_\_\_\_\_\_\_\_\_\_\_\_

У Нишу, дана \_\_\_.\_\_\_.2021.године

 **СКУПШТИНА ГРАДА НИША**

 ПРЕДСЕДНИК

 Бобан Џунић